Muhammad Al-Xorazmiy nomidagi xalqaro mukofot

Oʻzbekiston Respublikasi Prezidentining „Muhammad Al-Xorazmiy nomidagi xalqaro mukofoti“ bilan matematika sohasidagi fundamental va amaliy ilmiy izlanishlari natijalariga koʻra amaliyotdagi muayyan muammoning yechimini taklif etgan olimlar, shu jumladan, chet el fuqarolari va fuqaroligi boʻlmagan shaxslar yakka tartibda taqdirlanadi. Mukofot bilan taqdirlash bir shaxsga matematika sohasidagi bir yoki bir nechta yutuqlari uchun amalga oshirilishi mumkin.

Mukofot jamgʻarmasi 
Taqdimnoma Kengash tomonidan maqullangan taqdirda mukofotga sazovor boʻlganlarga 50 ming AQSh dollari miqdorida bir martalik pul mukofoti topshiriladi.

Mukofotlash tartibi 
Mukofot 2 yilda bir marta Prezident tomonidan Fan va texnologiyalar boʻyicha respublika kengashining (Kengash) taklifiga koʻra quyidagi 3 yoʻnalish boʻyicha beriladi:
 fundamental sohadagi tadqiqot;
 yoshlar oʻrtasidagi tadqiqot;
 iqtisodiyotning real sektoridagi muammoning yechimini taʼminlagan tadqiqot.

Matematika sohasidagi yutuqlarni aniqlash va mukofot bilan taqdirlanadigan nomzodlarning dastlabki roʻyxatini tayyorlash uchun Matematika jamiyatida doimiy asosda faoliyat olib boruvchi Oʻzbekiston Respublikasi Prezidentining Muhammad al-Xorazmiy nomidagi xalqaro mukofotiga nomzodlar boʻyicha takliflarni tayyorlash Qoʻmitasi tuziladi.

Qoʻmita Matematika jamiyatiga aʼzo boʻlgan ekspertlardan iborat tarkibda tuziladi va Matematika jamiyatining umumiy yigʻilishi qarori bilan tasdiqlanadi.
Qoʻmita tarkibiga Matematika jamiyati aʼzosi boʻlgan matematika sohasidagi yetakchi xorijiy mutaxassislar jalb etilishi mumkin. Qoʻmita matematika sohasidagi ilmiy yutuqlarni aniqlash uchun doimiy kuzatuvlar oʻtkazadi.

Kuzatuv natijalariga koʻra aniqlangan tegishli ilmiy yutuqlar boʻyicha Qoʻmita a’zolari tomonidan ekspert baholash asosida xulosalar tayyorlanadi.

Mukofot bilan taqdirlash uchun nomzodlar roʻyxati Matematika jamiyatining umumiy yigʻilishi bayonnomasi bilan tasdiqlanadi.

Unda fundamental sohadagi tadqiqotlar boʻyicha:
 ilmiy nashrlar jamlangan axborot resurslari, jumladan, umumeʼtirof etilgan indeksatsiyalangan maʼlumotlar bazalaridagi jurnallarda;
 davriy chop etiladigan ilmiy va ilmiy-ommabop jurnallarda;

yoshlar oʻrtasidagi tadqiqot boʻyicha:

 ilmiy nashrlar jamlangan axborot resurslari, jumladan, umumeʼtirof etilgan indeksatsiyalangan maʼlumotlar bazalarida;
 davriy chop etiladigan ilmiy va ilmiy-ommabop jurnallarda;
 yoshlarning ilmiy taklif va tavsiyalari toʻgʻrisida Internet jahon axborot tarmogʻida;

iqtisodiyotning real sektoridagi muammoning yechimini taʼminlagan tadqiqotlar boʻyicha:
 ilmiy nashrlar jamlangan axborot resurslari, jumladan, umumeʼtirof etilgan indeksatsiyalangan maʼlumotlar bazalaridagi jurnallarda;
 davriy chop etiladigan ilmiy va ilmiy-ommabop jurnallarda;
 iqtisodiyotning real sektoridagi muayyan muammoning yechimini taʼminlagani toʻgʻrisida Internet jahon axborot tarmogʻida eʼlon qilingan ilmiy natijalar koʻrib chiqiladi.

Istisno holatlar 
 avval mukofot bilan taqdirlanganlar;
 avval koʻrib chiqilgan, biroq Kengash tomonidan mukofot bilan taqdirlash uchun tavsiya etilmagan ilmiy yutuqlar;
 manfaatdor tashkilotlar yoki jismoniy shaxslar tomonidan mukofot bilan taqdirlash uchun ilgari surilgan nomzodlar boʻyicha murojaatlar.

Mukofot 1 ta yoʻnalish boʻyicha 1 ta olimga yoki olimlar jamoasiga teng taqsimlanish asosida beriladi. Shu bilan birgalikda, Mukofot har 2 yilda 3 ta yoʻnalishga ham beriladi degani emas, agar mukofot talablariga mos nomzodlar boʻlmasa yoʻnalishlar boʻyicha mukofot taqdim etilmasligi mumkin.

Yana qarang 
 Oʻzbekiston Respublikasining orden va medallari
 Oʻzbekiston Respublikasining faxriy unvonlari
 Oʻzbekiston davlat imtiyozli mukofotlari

Manbalar

Havolalar 
 Муҳаммад Ал-Хоразмий номидаги халқаро мукофот совриндорига 50 минг АҚШ доллари берилади
 МУҲАММАД АЛ-ХОРАЗМИЙ НОМИДАГИ ХАЛҚАРО МУКОФОТ ТАЪСИС ЭТИЛДИ. МУКОФОТ МИҚДОРИ 50 МИНГ ДОЛЛАРГА ТЕНГ
 Президентнинг Муҳаммад Ал-Хоразмий номидаги халқаро мукофоти таъсис этилди
 Энг зўр математикларга 50 минг доллардан мукофот берилади
 Математика бўйича халқаро мукофот совриндорларига 50 минг АҚШ доллари берилади